3699-сон 11.11.2025. Туркум ижодий асарларни давлат буюртмаси асосида яратиш тартиби тўғрисидаги низомни тасдиқлаш ҳақида
Hujjat turi: unknown | Qabul qilgan organ: unknown

йилда рўйхатдан ўтган, рўйхат рақами 3699
Туркум ижодий асарларни давлат буюртмаси асосида яратиш тартиби тўғрисидаги низомни тасдиқлаш ҳақида
ИЛОВА
Туркум ижодий асарларни давлат буюртмаси асосида яратиш тартиби тўғрисидаги НИЗОМ
1-боб. Умумий қоидалар
2-боб. Давлат буюртмаси бўйича лойиҳа таклифларини тақдим этиш ва уларни кўриб чиқиш тартиби
3-боб. Ижодий лойиҳаларга қўйиладиган мезонлар
4-боб. Давлат буюртмасини шакллантириш, ижодий жараёнларни амалга ошириш ва ижодий асарларни қабул қилиш
5-боб. Давлат буюртмаси асосида янги ижодий асарларни яратиш учун маблағлар ажратиш тартиби
6-боб. Ишчи орган фаолиятини ташкил этиш
7-боб. Апелляция шикоятларини кўриб чиқиш тартиби
8-боб. Якуний қоидалар
ИЛОВА
Туркум ижодий асарларни давлат буюртмаси асосида яратиш СХЕМАСИ
Ўзбекистон Бадиий академияси раисининг буйруғи, 11.11.2025 йилда рўйхатдан ўтган, рўйхат рақами 3699
ЎЗБЕКИСТОН БАДИИЙ АКАДЕМИЯСИ РАИСИНИНГ
БУЙРУҒИ
Туркум ижодий асарларни давлат буюртмаси асосида яратиш тартиби тўғрисидаги низомни тасдиқлаш ҳақида
[Ўзбекистон Республикаси Адлия вазирлиги томонидан 2025 йил 11 ноябрда рўйхатдан ўтказилди, рўйхат рақами 3699]
Ўзбекистон Республикаси Президентининг 2025 йил 1 июлдаги ПҚ-212-сон «Тасвирий ва амалий санъат соҳасини янада ривожлантиришга доир қўшимча чора-тадбирлар тўғрисида»ги
қарорига
мувофиқ буюраман:
1. Туркум ижодий асарларни давлат буюртмаси асосида яратиш тартиби тўғрисидаги низом
иловага
мувофиқ тасдиқлансин.
2. Мазкур буйруқ Ўзбекистон Республикаси Иқтисодиёт ва молия вазирлиги, Маданият вазирлиги ва Фанлар академияси билан келишилган.
3. Ушбу буйруқ расмий эълон қилинган кундан эътиборан кучга киради.
Раис А. НУРИДИНОВ
Тошкент ш.,
2025 йил 22 октябрь,
I-108-сон
Келишилди:
Иқтисодиёт ва молия вазири Ж. КУЧКАРОВ
2025 йил 21 октябрь
Фанлар академияси президенти Ш. АЮПОВ
2025 йил 18 август
Маданият вазири О. НАЗАРБЕКОВ
2025 йил 15 август
Ўзбекистон Бадиий академияси раисининг 2025 йил 22 октябрдаги I-108-сон
буйруғига
ИЛОВА
Туркум ижодий асарларни давлат буюртмаси асосида яратиш тартиби тўғрисидаги
НИЗОМ
Мазкур Низом «Янги Ўзбекистон манзаралари», «Буюк алломалар» ва «Замон қаҳрамонлари» каби туркум ижодий асарларни (бундан буён матнда ижодий асарлар деб юритилади) давлат буюртмаси асосида яратиш тартибини белгилайди.
1-боб. Умумий қоидалар
1. Мазкур Низомда қуйидаги асосий тушунчалар қўлланилади:
Бадиий кенгаш
— юксак бадиий қийматга эга бўлган тасвирий ва амалий санъат асарлари, шунингдек бошқа маданий бойликларнинг баҳосини уларнинг ижодий ва моддий қийматидан келиб чиққан ҳолда белгилайдиган ҳамда хулоса берадиган давлат ва нодавлат ташкилотлар ҳузуридаги коллегиал маслаҳат органи;
ижодий асарлар
— инсон тафаккури ва ижодий фаолияти маҳсули бўлган, бадиий, эстетик ва маънавий қийматга эга бўлган, шунингдек композицион пухта ўйланган ва руҳий ҳолат билан билимларнинг чамбарчас узвийлиги орқали яратилган ижод намунаси (рангтасвир, графика, миниатюра, ҳайкалтарошлик ва амалий санъатнинг турли йўналишлари);
ижодкор
— тасвирий ва амалий санъат соҳасида ўз интеллектуал салоҳияти, эстетик диди, образли тафаккури ва техник маҳорати асосида инсон, жамият ва табиат ҳақидаги фикр ва туйғуларни бадиий шаклларда ифода этадиган, миллий ва умуминсоний қадриятларни юксак маҳорат билан тарғиб қилувчи ижодий асарлар муаллифи.
Мазкур Низом мақсадлари учун давлат буюртмаси деганда маданият ва санъатни ривожлантириш, миллий маданий меросни асраш, маънавий тараққиётни рағбатлантириш ҳамда жамият ҳаётининг турли жабҳаларини бадиий ифода этиш мақсадида Ўзбекистон Бадиий академиясига (бундан буён матнда Бадиий академия деб юритилади) маънавий-маърифий, бадиий, тарихий ва илмий қийматга эга ижодий асарларни яратиш учун ижодкорлар томонидан тақдим этиладиган ҳамда Давлат бюджетидан молиялаштириладиган ижодий лойиҳалар тўплами тушунилади.
2. Ижодий асарларни давлат буюртмаси асосида яратиш мазкур Низомнинг
иловасидаги
Туркум ижодий асарларни давлат буюртмаси асосида яратиш схемасига асосан амалга оширилади.
3. Бадиий академия ижодий асарларни яратиш бўйича устувор мавзу ва йўналишларни қуйидаги туркумлар асосида белгилайди:
«Янги Ўзбекистон манзаралари» — мамлакатдаги ижтимоий, иқтисодий, шаҳарсозлик ва маданий ўзгаришлар, Ўзбекистон табиати ва меъморчилиги, шаҳар ва қишлоқларда амалга оширилаётган ободонлаштириш ишлари ҳамда экологик мавзулар;
«Буюк алломалар» — миллий ва дунё тамаддунида улкан из қолдирган буюк аллома ва мутафаккирлар ҳаёти, бой ва бебаҳо мероси, тарихий шахслар, уларнинг илмий ва маънавий мероси, тарихий воқеалар ҳамда маданий даврлар;
«Замон қаҳрамонлари» — мамлакатнинг замонавий тараққиёти ва жамиятнинг турли соҳаларида фаоллик кўрсатган, даврнинг бор фазилатини ва қиёфасини мужассам этган инсонлар, ҳақиқий қаҳрамонлар ва оддий халқ орасидаги кўз илғамас фидойилар.
4. Туркум ижодий асарларни давлат буюртмаси асосида яратишда Бадиий академиянинг Бадиий кўргазмалар дирекцияси (бундан буён матнда Бадиий кўргазмалар дирекцияси деб юритилади) буюртмачи ҳисобланади.
Ўзбекистон Бадиий ижодкорлар уюшмаси (бундан буён матнда Ишчи орган деб юритилади) ижодий асарларни яратиш бўйича давлат буюртмасининг лойиҳасини шакллантирувчи ишчи орган ҳисобланади.
2-боб. Давлат буюртмаси бўйича лойиҳа таклифларини тақдим этиш ва уларни кўриб чиқиш тартиби
5. Келгуси йил учун ижодий асарларни яратиш бўйича мавзу ва йўналишлар рўйхати ҳар йили ноябр ойида Бадиий академиянинг Бошқарув кенгаши (бундан буён матнда Бошқарув кенгаши деб юритилади) қарори билан тасдиқланади.
Мавзу ва йўналишлар рўйхатини тасдиқлашда Ўзбекистон Республикаси Маданият вазирлиги, Фанлар академияси, Ўзбекистон Ёзувчилар уюшмаси ва Ўзбекистон Республикаси Вазирлар Маҳкамаси ҳузуридаги Ўзбекистондаги Ислом цивилизацияси марказининг таклифлари, шунингдек санъатшунослар, жамоат арбоблари ва ижодкорларнинг фикрлари ҳисобга олиниши мумкин.
6. Давлат буюртмаси бўйича ижодий асарларнинг мавзу ва йўналишлар доирасидаги сони ва тақсимоти Бадиий академияга Давлат бюджетидан ажратиладиган маблағлар доирасида Бошқарув кенгашининг қарорига мувофиқ ижодий асарларнинг ҳажми ва ўлчами кўрсатилган ҳолда белгиланади.
7. Бадиий академия келгуси йилнинг январь ойи 10-санасига қадар тасдиқланган мавзу ва йўналишлар рўйхати тўғрисида оммавий ахборот воситаларида эълон беради.
8. Эълон қилинган мавзу ва йўналишлар бўйича ижодкорларнинг лойиҳа таклифлари Ишчи орган томонидан феврал ойининг 5-санасига қадар қабул қилинади.
9. Ижодий асарларни яратиш учун давлат буюртмасини шакллантириш мақсадида Ишчи органга эълонда кўрсатилган манзил бўйича ижодкорлар томонидан лойиҳа таклифи сифатида қуйидаги ҳужжатлар тақдим этилади:
ижодкор ҳақида маълумот;
ижодий портфолио;
ижодий асарнинг рангли эскиз лойиҳаси (ижодий лойиҳа) — бир нусхадан қоғоз ва электрон шаклда;
мустақил санъатшунос, Бадиий академиянинг ҳақиқий аъзолари, Ўзбекистон Республикаси халқ рассомлари ва бошқа ижодкорларнинг ижодий лойиҳанинг ғоявий-бадиий савияси ҳамда маънавий-мафкуравий жиҳатлари борасидаги хулосалари (тавсиялари) — эркин шаклда;
ижодий концепция ва ғоя (ижодий лойиҳанинг қисқача мазмуни ва асарни яратишнинг мақсадга мувофиқлиги бўйича асосланган таклиф) — ёзма шаклда;
ижодий лойиҳанинг формати ва ишланиш усули ҳақида маълумот (ишлатиладиган материаллар, ижодий лойиҳанинг ўлчами ва миқдори) — ёзма шаклда;
Бадиий кенгашнинг ижодий лойиҳани баҳолаш бўйича ижобий хулосаси — ёзма шаклда;
молиявий ҳисоб-китоб ва бюджет режаси (ижодий лойиҳани яратиш учун тасдиқланган муқобил равишда харид қилиниши мумкин бўлган зарур материаллар, ускуналар сони, миқдори, қиймати ва асар баҳоси кўрсатилган харажатлар сметаси лойиҳаси) — ёзма шаклда.
Ижодкор ижодий лойиҳага алоқадор қўшимча ҳужжатларни тақдим қилиши мумкин.
10. Ишчи орган лойиҳа таклифларининг эълонда кўрсатилган мавзу ва йўналишларга мослиги ҳамда тақдим этилган ҳужжатларнинг тўлиқлигини лойиҳа таклифи топширилган кундан бошлаб уч иш куни ичида текширади.
Лойиҳа таклифи бўйича талаб этиладиган ҳужжатлар тўлиқ бўлмаган тақдирда, Ишчи орган етишмаётган ҳужжатларни беш иш куни ичида тақдим этиш учун лойиҳа таклифини ижодкорга қайтаради.
3-боб. Ижодий лойиҳаларга қўйиладиган мезонлар
11. Ишчи орган томонидан қабул қилинган ижодий лойиҳалар қуйидаги мезонлар асосида йигирма кун ичида кўриб чиқилади.
давлат буюртмасининг устувор мавзу ва йўналишлари ғояси очиб берилганлиги, ўзига хослиги, шунингдек ижодий асар ғоясининг томошабин ҳамда асар олдига қўйилган вазифаларга мослиги ва ижтимоий аҳамияти;
миллий руҳ ва ранг-баранглик, сюжет ва композицион қурилишда мувозанат сақланганлиги;
ижодий ғоянинг янгилиги ва эстетик юксаклиги;
ижодкорнинг юксак маҳорати, ижодий йўналишининг пластик ва бадиий ечими;
техник ечим, асар шакли ва амалга ошириш имконияти;
ижодкор йўналишининг ўзига хос услуб ёки мактабга эгалиги;
ижодий лойиҳанинг ижро режаси ва муддатга мослиги;
бюджетнинг асослилиги ва иқтисодий жиҳатдан мақсадга мувофиқлиги.
Мазкур мезонларга жавоб бермайдиган ижодий лойиҳалар Ишчи орган томонидан рад этилади ҳамда ижодкорга ушбу бандда назарда тутилган ҳар бир мезон бўйича мавжуд эътирозлар асослантирилган жавоб хати берилади.
12. Тақдим этилган ижодий лойиҳаларда муаллифлик ҳуқуқига оид қонунчилик талаблари бузилганлик ҳолатлари аниқланганда, бундай ижодий лойиҳалар Ишчи орган томонидан кўриб чиқилмайди.
4-боб. Давлат буюртмасини шакллантириш, ижодий жараёнларни амалга ошириш ва ижодий асарларни қабул қилиш
13. Ишчи орган шакллантирилган давлат буюртмасининг лойиҳасини ҳар йили март ойининг 5-санасига қадар Бошқарув кенгашига тавсия этади.
Ишчи орган тавсиялари асосида кўриб чиқилган ҳамда Бошқарув кенгаши қарори билан тасдиқланган ижодий лойиҳалар Бадиий академия раисининг буйруғи асосида давлат буюртмаси мақомига эга бўлади.
14. Бадиий академия раисининг буйруғи асосида давлат буюртмаси этиб тасдиқланган ижодий лойиҳаларнинг муаллифлари ва Бадиий кўргазмалар дирекцияси ўртасида беш иш куни ичида шартнома тузилади.
Шартномада давлат буюртмаси асосида яратиладиган ижодий асарларнинг муаллифлик ҳуқуқлари қонунчилик ҳужжатларига мувофиқ белгиланади ҳамда ижодий асарларни яратиш муддатлари ва босқичлари, шунингдек ижодий жараённи назорат қилиш ва ижодий жараён тўғрисида ҳисоботлар тақдим этиш тартиби кўрсатилади.
15. Ижодкорлар билан шартнома имзоланганидан сўнг, тасдиқланган ижодий лойиҳалар асосида ижодий асарларни яратиш жараёни бошланади.
16. Ижодий жараённинг ҳар бир босқичи бўйича ижодкорлар Ишчи органга ҳисобот, шунингдек ижодий лойиҳанинг бажарилишига доир фотосуратлар, видеоёзувлар ёки лойиҳанинг бажарилишини тасдиқловчи бошқа материалларни тақдим этади.
17. Ишчи орган томонидан ижодий жараённинг сифат ва муддатларга мувофиқлигини таъминлаш учун мунтазам назорат олиб борилади.
18. Ижодий асарни такомиллаштириш мақсадида Ишчи орган томонидан ижодкорларга тавсиялар берилиши мумкин.
Бунда, Бадиий кўргазмалар дирекцияси ва ижодкор томонидан ўзаро келишувга асосан шартномада кўрсатилган муддатларга тузатишлар киритилиши мумкин.
19. Ишчи орган ижодий лойиҳаларнинг натижаларини таҳлил қилади ва ижодий жараёнда аниқланган муаммоларни кўриб чиқади.
Яратилган ижодий асарлар Ишчи орган томонидан Бошқарув кенгаши муҳокамасига тақдим этилади ҳамда Бошқарув кенгаши қарори асосида тасдиқланади.
20. Давлат буюртмаси асосида яратилган ижодий асарлар Бадиий академия раисининг буйруғи асосида Ўзбекистон Республикаси Вазирлар Маҳкамаси ҳузуридаги Ўзбекистондаги Ислом цивилизацияси маркази ҳамда Бадиий кўргазмалар дирекцияси фондига тақдим қилинади.
5-боб. Давлат буюртмаси асосида янги ижодий асарларни яратиш учун маблағлар ажратиш тартиби
21. Давлат буюртмаси асосида ижодий асарларни яратиш билан боғлиқ харажатлар Бадиий академияга Давлат бюджетидан ажратиладиган маблағлар доирасида молиялаштирилади.
22. Ижодкорларга тўланадиган тўловлар (муаллифлик ҳақи) миқдори Ўзбекистон Республикаси Президентининг 2017 йил 14 августдаги ПҚ-3201-сон «Маданият ва санъат ташкилотлари, ижодий уюшмалар ва оммавий ахборот воситалари фаолиятини янада ривожлантириш, соҳа ходимлари меҳнатини рағбатлантириш бўйича қўшимча шароитлар яратишга доир чора-тадбирлар тўғрисида»ги
қарорида
назарда тутилган муаллифлик ҳақи ставкаларидан келиб чиққан ҳолда Бадиий кенгаш хулосасида кўрсатилади.
23. Ижодий асар Бошқарув кенгашининг қарори билан тасдиқланганидан сўнг, уч иш куни ичида ижодкор Бадиий кўргазмалар дирекциясига ижодий асарга сарфланган маблағлар юзасидан ҳисобот тақдим этади.
Ҳисоботга унда кўрсатилган барча харажатлар бўйича дастлабки ҳужжатларнинг нусхалари илова қилиниши лозим.
Ҳисоботлар тақдим этилганидан сўнг, ўн беш иш куни ичида Бадиий кўргазмалар дирекцияси томонидан ижодкорларга маблағлар (муаллифлик ҳақи) тўлиқ тўлаб берилади.
24. Харажатлар сметасида кўзда тутилмаган сарф-харажатлар ҳисоботга киритилмайди ва ижодий асар муаллифларининг ўз маблағлари ҳисобидан қопланади.
6-боб. Ишчи орган фаолиятини ташкил этиш
25. Ишчи органнинг вазифалари қуйидагилардан иборат:
халқимизнинг бой маданий мероси, миллий ва умумбашарий қадриятларига ҳурмат туйғуларини мадҳ этувчи ва истиқлолни улуғловчи ижодий асарларни яратишга кўмаклашиш;
ўзбек тасвирий ва амалий санъатини ривожлантириш йўналишларида фаолият олиб бораётган ижодкорларнинг ижодий имкониятларидан унумли фойдаланиш;
тасвирий ва амалий санъат соҳасидаги ижодкорларнинг ҳаракатларини рағбатлантирувчи муҳит яратиш ва бунинг учун ташкилий ишларни амалга ошириш;
ижодкорларнинг ижодий асарларни яратиш бўйича саъй-ҳаракатларини қўллаб- қувватлаш, рағбатлантириш ва тарғиб қилиш мақсадида давлат буюртмаларини шакллантириш.
26. Ишчи орган ўзига юклатилган вазифаларни амалга ошириш учун қуйидаги ҳуқуқларга эга:
тақдим этилган ижодий лойиҳаларни ушбу Низомнинг
11-бандида
белгиланган мезонлар доирасида чуқур таҳлил қилиш, долзарблигини баҳолаш, танқидий фикр-мулоҳазалар билдириш ёки қайта ишлашга тавсия этиш;
яратилган ижодий асарларнинг Бошқарув кенгашидаги муҳокамасида иштирок этиб, тасвирий ва амалий санъатнинг етакчи мутахассислари билан бир қаторда янги асарнинг ижобий ютуқлари билан бирга йўл қўйилган камчиликларига холисона муносабатда бўлиш ва тавсиялар бериш;
ижодий асарлар муҳокамасига ёки таҳлилига бошқа соҳа мутахассисларини эксперт сифатида жалб этиш.
27. Ишчи органнинг мажбуриятлари:
ҳудудий бўлинмалари билан биргаликда давлат буюртмасини амалга ошириш бўйича юклатилган вазифаларнинг сифатли ва ўз вақтида бажарилишини таъминлаш;
давлат буюртмасини шакллантириш ва ижодкорлар томонидан ижодий асарларнинг яратилишини таъминлаш бўйича Бошқарув кенгашининг ишини ташкил этишга кўмаклашиш;
тақдим этилган ижодий лойиҳаларни холислик, шаффофлик ва натижаларнинг асосланганлиги тамойиллари асосида кўриб чиқиш;
ижодкорлар томонидан давлат буюртмаси асосида яратишга тақдим этилган ҳамда тасдиқланган ижодий лойиҳаларни яратиш бўйича зарур ижодий муҳитни шакллантириш;
давлат буюртмаси асосида ижодий асарларни яратиш учун топширилган лойиҳа таклифларини ҳамда бошқа ҳужжатларни қабул қилиш ва ҳисобга олиш;
давлат буюртмасига даъвогар ижодий лойиҳаларнинг рўйхатини мазкур Низом талабларига асосан шакллантириш;
ижодий лойиҳаларнинг мазмун-моҳияти ва ғояси ушбу Низомнинг
11-бандида
белгиланган мезонларга мувофиқ эмас деб топилишини асослантириш;
ижодий асар савиясини янада ошириш юзасидан муаллифларга ёзма ёки оғзаки тавсиялар бериш ва ғоявий-бадиий жиҳатдан ижобий баҳоланган ёки тавсиялар асосида қайта ишланган ижодий лойиҳаларни кўриб чиқиш;
давлат буюртмаси асосида яратиладиган ижодий асарлар йиллик режасининг лойиҳасини ишлаб чиқиш ҳамда тасдиқлаш учун Бадиий академия раҳбариятига киритиш.
7-боб. Апелляция шикоятларини кўриб чиқиш тартиби
28. Ижодкорларнинг апелляция шикоятларини кўриб чиқиш учун Бадиий академия раисининг буйруғи билан камида уч нафар мутахассислардан иборат тоқ сондаги таркибда Апелляция комиссияси ташкил этилади.
Апелляция комиссиясига бошқа ташкилотлардан ҳам мутахассислар жалб этилиши мумкин.
Бошқарув кенгаши ва Ишчи орган фаолиятида иштирок этган шахсларнинг Апелляция комиссияси таркибига киритилишига йўл қўйилмайди.
29. Бошқарув кенгаши ёки Ишчи органнинг қарорларидан норози бўлган ижодкорлар қарорлар қабул қилинган кундан бошлаб бир ой ичида Апелляция комиссиясига ёзма ёки электрон шаклда апелляция шикояти беришлари мумкин.
30. Апелляция комиссияси апелляция шикоятини у келиб тушган кундан бошлаб беш иш куни муддат ичида кўриб чиқади.
Ижодкор апелляция шикоятини кўриб чиқишда иштирок этиш ҳуқуқига эга.
Апелляция комиссияси апелляция шикояти кўриб чиқилишидан икки кун олдин апелляция шикоятини кўриб чиқиш вақти ва жойи ҳақида ижодкорни огоҳлантиради.
31. Апелляция комиссияси унда аъзоларнинг камида учдан икки қисми иштирок этганда ваколатли ҳисобланади.
Апелляция комиссиясининг қарори оддий кўпчилик овоз билан қабул қилинади ва мажлисда иштирок этган барча аъзолар томонидан тасдиқланадиган баённома билан расмийлаштирилади.
Берилган овозлар сони тенг бўлиб қолган тақдирда, Апелляция комиссияси раисининг овози ҳал қилувчи ҳисобланади.
32. Апелляция комиссияси ижодкорнинг апелляция шикоятини кўриб чиқиш натижаси бўйича апелляция шикоятини қаноатлантириш ёки қаноатлантиришни рад этиш тўғрисида қарор қабул қилади.
33. Апелляция комиссиясининг қарори устидан судга шикоят қилиниши мумкин.
8-боб. Якуний қоидалар
34. Ижодий асарларни давлат буюртмаси асосида яратиш жараёнида қабул қилинган қарорларнинг адолатлилиги ва ҳаққонийлигини таъминлаш, шунингдек Давлат бюджетидан ажратилган маблағларнинг тўғри сарфланиши бўйича шахсий жавобгарлик Бадиий академия раиси зиммасига юкланади.
35. Давлат буюртмасини шакллантиришнинг очиқлиги ва шаффофлигини таъминлаш мақсадида Бадиий академия томонидан ўзининг расмий веб-сайтида ижодкорлар тақдим этган барча лойиҳа таклифлари, ушбу лойиҳа таклифларини кўриб чиқиш ҳолати ва натижалари (улар юзасидан қабул қилинган қарорлар), шунингдек лойиҳа таклифларини мазкур Низомнинг
11-бандида
белгиланган мезонларга мувофиқ эмас деб топиш асослари очиқ эълон қилиб борилади.
36. Мазкур Низом талаблари бузилишида айбдор бўлган шахслар қонунчилик ҳужжатларида белгиланган тартибда жавоб берадилар.
Туркум ижодий асарларни давлат буюртмаси асосида яратиш тартиби тўғрисидаги
низомга
ИЛОВА
Туркум ижодий асарларни давлат буюртмаси асосида яратиш
СХЕМАСИ
Босқичлар
Субъектлар
Тадбирлар
Бажариш муддатлари
1-босқич
Ўзбекистон Бадиий академияси
Тасдиқланган мавзу ва йўналишлар бўйича ижодий асарларни давлат буюртмаси асосида яратиш юзасидан оммавий ахборот воситаларида эълон берилади.
январь ойининг 10-санасига қадар
2-босқич
Ижодкорлар
Лойиҳа таклифлари Ишчи органга тақдим этилади.
феврал ойининг 5-санасига қадар
3-босқич
Ишчи орган
Лойиҳа таклифларининг эълонда кўрсатилган мавзу ва йўналишларга мослиги ҳамда тақдим этилган ҳужжатларнинг тўлиқлиги текширилади.
уч иш куни мобайнида
Лойиҳа таклифлари кўриб чиқилади ва давлат буюртмаси лойиҳаси шакллантирилади.
20 кун мобайнида
4-босқич
Ишчи орган
Лойиҳа таклифларини тақдим этган ижодкорлар натижалар тўғрисида хабардор қилинади.
давлат буюртмаси лойиҳаси шакллантирилган кунда
Давлат буюртмасининг лойиҳаси Бошқарув кенгашига тавсия этилади.
март ойининг 5-санасига қадар
5-босқич
Бошқарув кенгаши
Давлат буюртмасининг лойиҳасини тасдиқлаш бўйича қарор қабул қилинади.
Бунда, ижодий лойиҳалар Бадиий академия раисининг буйруғи асосида давлат буюртмаси мақомига эга бўлади.
беш иш куни мобайнида
6-босқич
Бадиий кўргазмалар дирекцияси
Бадиий академия раисининг буйруғи асосида давлат буюртмаси этиб тасдиқланган ижодий лойиҳаларнинг муаллифлари билан шартнома тузилади.
беш иш куни мобайнида
7-босқич
Ишчи орган
Ижодий жараённинг сифат ва муддатларга мувофиқлигини таъминлаш учун мунтазам назорат олиб борилади.
шартномада кўрсатилган муддатларда
8-босқич
Бадиий кўргазмалар дирекцияси
Бошқарув кенгаши қарори асосида тасдиқланган ижодий асарлар бўйича маблағлар тўлиқ ажратилади ва ижодкорларга тўлаб берилади.
ўн беш иш куни мобайнида
9-босқич
Апелляция комиссияси
Апелляция шикоятлари кўриб чиқилади ва кўриб чиқиш натижасига кўра апелляция шикоятларини қаноатлантириш ёки қаноатлантиришни рад этиш тўғрисида қарор қабул қилинади.
беш иш куни мобайнида
(Қонунчилик маълумотлари миллий базаси, 12.11.2025 й., 10/25/3699/1034-сон)